



**AKTIVNOST „PČELA – ZEMALJSKI JUNAK“**

Poštovani,

Europska komisija je ovu godinu proglasila Godinom mladih diljem Europske unije, te će središnja proslava Dana Europe, u Hrvatskoj, 9. svibnja o.g. također biti posvećena mladima i aktivnostima mladih. Radi se o cjelodnevnom događanju koje je otvorenog karaktera, pa osim pozvanih gostiju dolaze i svi zainteresirani iz široke javnosti. Mjesto događanja u Zagrebu, će biti naknado utvrđeno. Prvotno je sjedište događanja trebao biti Tehnički muzej, no došlo je do određene promjene pa ćemo naknadno znati i tu informaciju.

Na natječaju Predstavništva EK koji je bio namijenjen mladima od 16 do 27 godina, a odnosio se na osmišljavanje koncepta središnje proslave Dana Europe, izjednačeno su s istim brojem bodova pobijedili: tim ekonomista Srednje škole Zabok i tim studenata Ekonomskog fakulteta u Zagrebu.

Pripala nam je čast, a ujedno i odgovornost prihvatiti se organizacije ukupno 6 različitih aktivnosti, a jedna od njih je i „PČELA – ZEMALJSKI JUNAK“. **Cilj nam je promoviratipčelarstvo kao hobi i kaoprofesionalni put, te ulogu i značaj pčele za bioraznolikost te na opstanak čovjeka.**

**Cijelu priču bismo povezali i s projektom Ministarstva poljoprivrede „Medni dan“** za prvašiće osnovnih škola pri čemu bismo željeli skrenuti pozornost na činjenicu da bi bilo dobro taj projekt proširiti i na prvi razred srednjih škola. Zašto? U međuvremenu svi zaborave na ljekovitost i važnost te namirnice u prehrani čovjeka, a o pčelama i njihovoj zaštiti da i ne govorimo. Potrebno je ponovno podsjetiti i osvijestiti mlade ljude.

Zatim, **povezali bismo našu aktivnost s različitim kampanjama nevladine organizacije WWF Adria** koja se bavi zaštitom okoliša te, između ostaloga, provodi projekt virtualnog udomljavanja ugroženih životinja, a među njima i pčela.

Voljeli bismo da nam pomognete u tome, najprije prijedlogom aktivnosti koje se mogu provesti na zadovoljstvo svih (**ukoliko imate gotovih lijepih prezentacija, video uradaka ili plakata, letaka i brošura**, za nas su dobrodošli). Iskoristit ćemo ih na najbolji mogući način tijekom uređenja prostora namijenjenog za tu aktivnost. Osim toga, **tražimo iz Vaših redova barem dvoje – troje mladih pčelara koji bi bili spremni podijeliti svoja iskustva direktno sudjelujući na središnjoj proslavi: edukacijama, radionicama za posjetitelje, atraktivnim kvizovima ili igrama**. Također bismo željeli naglasiti važnost zaštite zagorskog bagremovog meda na razini Unije te potrebe osiguravanja budućih uvjeta za održavanje njegove kvalitete.

Vjerujemo da se stariji i vrlo iskusni članovi neće uvrijediti. Dapače, zahvaljujemo Vam na predanosti i trudu da očuvate pčelinje zajednice u svakakvim uvjetima, koji su danas daleko od idealnih. No, kako se radi o godini mladih, prednost bismo ovaj puta dali vrlo mladim osobama. Nedavno smo u emisiji „Plodovi zemlje“ gledali prilog o jednom od najmlađih pčelara u Hrvatskoj, koji ima samo 16 godina. **Ukoliko među vama postoji takav član, bilo bi nam drago uključiti ga u realizaciju ove aktivnosti**.

Također ćemo vas zamoliti da nam pomognete u nastojanjima da posjetiteljima omogućimo luksuz degustacije pravog prirodnog meda. Želja nam je ukrasiti mali viseći vrt od različitih biljaka u teglicama koje su medonosne, meda i voća. Obratit ćemo se na više Udruga, pa ćemo usput i sve vas reklamirati kao donatore u našoj kampanji, te potencijalne partnere u daljnjem tijeku projekta Ministarstva poljoprivrede / Medni dan. Pozivamo vas da se odazovete, da zajedno napravimo još veći korak ka zaštiti i promociji ovog tradicionalnog domaćeg proizvoda i njegovih sićušnih proizvođača.

Vjerujemo da ćete u suradnju s nama ući otvorenog srca i uma te širom otvorene duše. U privitku šaljemo i letak, a povratno nas možete kontaktirati na mailove: marijadlesk32@gmail.com te timsanjajiostvari@gmail.com te na broj telefona mentorice tima, prof. Dlesk, 099/69-36-671.

Unaprijed se zahvaljujemo i s veseljem očekujemo zajedničko planiranje aktivnosti za 9. svibnja u Zagrebu.

U privitku se nalazi i **PRIVOLA** koju će potpisati roditelji ukoliko imate za uključiti u projekt dobrog, vrijednog i poduzetnog pčelara, a koji još na svojim leđima nema 18 godina te ćete je moći poslati na navedene mailove, skupa sa svim materijalima koje nam možete ustupiti na korištenje, isključivo u navedene svrhe.

Pratite nas i na Tik Tok te Instagram profilu: **@2022yearofyouth na obje društvene mreže.**

#**šeraj** – **lajkaj** – **i pridruži se#**

SREDNJA ŠKOLA ZABOK - ZABOK

Mentorica tima „Sanjaj & ostvari“

Marija Dlesk, dipl. oec., prof. savjetnik